Lav et referat af nedenstående tekst:

Tekst:
Det var en ung gut, der – som han selv siger - var bidt af en gal windsurfer, dengang han tilbage i 2008 fik ideen. Som nyuddannet filosof havde Rasmus Johnsen fået opgaven at udarbejde en masterplan for Cold Hawaii, og det arbejde sad han så med hjemme ved spisebordet. - Det var ikke super inspirerende. Og jeg var jo klar over, der var folk som sad rundt omkring og var selvstændige, hvorfor sætter vi os ikke sammen, siger han. De var to gutter, der satte sig sammen. Og derfra voksede det første kontorfælleskab på den thy’ske vestkyst. Det lyder måske ret banalt. Men det skulle vise sig at blive en ret afgørende faktor for, at flere i dag tør forfølge drømmen om at flytte væk fra byen og ud til kysten. Ja, faktisk har Rasmus Johnsen sin egen lille overbevisende statistik fra den årlige julefest i Klitmøller, men den kommer vi til. I første omgang var det især surfere, der landede i den lille vindblæste kystby Klitmøller. Men I dag har barnevogne og ladcykler også fundet sin vej vestpå. - Folk laver mange forskellige ting og har mange forskellig grunde til, at de er lige præcis i den her by. Hvis de har noget tilfælles, er det, at de aktivt har valgt storbyen fra og siger, vi vil noget andet, siger Rasmus Johnsen. Og corona har for alvor skubbet til den tendens. - Det har gjort det nemmere for folk at flytte ud og fastholde en arbejdsmæssig relation til en virksomhed, der ligger mere centralt. Men det har også gjort det muligt for folk, der bor i en storby og trænger til noget luft, lige at flytte kontoret ud bare et par måneder, siger Rasmus Johnsen. Dobbelt så stort Han driver i dag kontorfællesskabet Cowork i Klitmøller, hvor der lige nu er venteliste til de 14 faste pladser. - Jeg må da blankt erkende, at set i lyset af corona, ville jeg ønske, jeg havde bygget dobbelt så stort. Men det var der jo ikke nogen, der kunne have forudset, siger Rasmus Johnsen. I stedet glæder han sig over, at tendensen breder sig langs kysten og giver liv til nogle af de andre kystbyer som f.eks. i Hanstholm, hvor det nye Værft 200 åbner her i maj. - For mig er det vigtigere, at det opstår andre steder og dermed flere muligheder for at leje sig ind i det fællesskab, hvor man føler, man hører til, siger han. Fællesskabet var netop afgørende, da Karl Johan Møller Klit sammen med sin kone flyttede fra København til Thy. Han er uddannet dyrlæge og skrev dengang PhD på Københavns Universitet. For selvom han egentlig oprindeligt er fra Thy og har sin familie her, var det ikke på forhånd givet, at han skulle forlade storbyen. - Vi var ekstremt glade for at bo i København, så der kunne jeg sagtens være blevet boende. Men så opdagede vi, at der rent faktisk var mennesker, som flyttede til Thy. Og med det tilflyttermiljø gav det simpelthen så meget mening, siger han. De købte et landsted, og Karl Johan Møller Klit rykkede ind i kontorfællesskabet på Cowork. I dag er han direktør i Topigs Norsvin, der sælger avlsdyr og gener til danske svineavlere. - Det kan jeg gøre herfra. Vi er et globalt selskab, så jeg har kollegaer i hele verden, og derfor fungerer meget kommunikation via e-mails og teamsmøder, siger han. Surf-pladser giver liv Og selvom han er den eneste på kontoret, der er i kødbranchen, bruger han de andre til sparring, når han f.eks. skal lave en præsentation. - Der sidder jo nogen her, som er eksperter i det. Og derfor kan jeg uden at skulle betale penge for det få et godt råd, siger Karl Johan Møller Klit. Fællesskabet tæller alt fra en partner og en konsulent i store internationale virksomheder til selvstændige fotografer og designere. Derudover er der såkaldte surf-pladser, hvor folk der er på gennemrejse kan leje sig ind på et par dage eller bare en formiddag. - Der er utrolig mange spændende folk, der rejser igennem Klitmøller. Så dét med at skabe nogle steder, hvor man mødes omkring dét, man laver, er en måde for os at få et større netværk, blive inspireret og skabe nye samarbejder, siger Rasmus Johnsen. Helt konkret hænger der i køkkenet tre filmplakater, fordi dokumentaristen Peter Alsted på et tidspunkt dumpede ind på Cowork og derefter har samarbejdet med folk i huset. På den måde giver de åbne døre liv til kontoret - og byen i det hele taget. 12 gange om året holder Cowork en fælles fredagsbar, hvor alle er velkomne, og i december er der tale om en decideret julefest. Og dermed vender vi tilbage til den overbevisende statistik. - Ud af alle dem, der har overvejet at flytte til Klitmøller, som inden har været til vores julefest, der er alle flyttet hertil. Så der mener vi jo, at vi er en del af årsagen, siger Rasmus Johnsen og fortsætter: - Så man kan sige, der er både noget professionelt og noget socialt, hvor det betyder noget, at et sted som det her findes. Se indslag om kontorfælleskaber:

Referat:
Corona har for alvor gjort det muligt at flytte arbejdet med ud af byen. Det kan de mærke på kontorfælleskabet Cowork i Klitmøller.